Sivusto nähtynä Welhon verkosta 18. helmikuuta 2008
**Lapsiporno.info** on suomalaisen Matti Nikin ylläpitämä verkkosivusto, joka käsittelee verkkosensuurin nykytilaa, ongelmia ja tulevaisuuden näkymiä Suomessa. Sivusto on saavuttanut laajaa huomiota sen jouduttua keskusrikospoliisin ylläpitämälle lapsipornon suodatuslistalle helmikuussa 2008.

2. toukokuuta 2011 Helsingin hallinto-oikeus katsoi, että poliisin tulee poistaa sivusto suodatuslistalta, koska laki koskee vain ulkomailla sijaitsevien sivustojen suodatusta.

Tausta
------

Laki lapsipornografian levittämisen estotoimista tuli voimaan Suomessa 1. joulukuuta 2006. Lakia sovelletaan siten, että keskusrikospoliisi ylläpitää salaista listaa suodatettavista sivustoista, joiden se katsoo sisältävän lapsipornoa. Suodatuksen käyttöönotto on internet-palveluntarjoajille vapaaehtoista, mutta Viestintäministeriö on tuonut esille, että suodatuksen käyttöönotto voidaan muuttaa pakolliseksi tarvittaessa. Saadakseen selville, millaista materiaalia suodatuslistalla on, Matti Nikki kirjoitti ohjelman, joka kävi läpi 100 000 aikuisviihdesivustoa. Näistä poliisin listalle oli joutunut 785 osoitetta, joista vain pieni osa oli Nikin mukaan lapsipornoa. Todistaakseen väitteensä Nikki julkaisi listan nettisivullaan.

Lapsiporno.info poliisin suodatuslistalle
-----------------------------------------

12. helmikuuta 2008 tuli ilmi, että sivusto on lisätty poliisin suodatuslistalle usean Elisan asiakkaan raportoitua asiasta. Keskusrikospoliisi kieltäytyi kommentoimasta, mitkä sivustot listalla ovat ja miksi, mutta rikosylikomisario Lars Henriksson vahvisti, että listalle joutuvat myös kotimaiset sivut, joilla on toimiva linkki ulkomaiselle lapsipornosivulle. Saatuaan selville, että listalle lisätään myös sivustot, joilla on toimiva linkki lapsipornosivustolle, Nikki lisäsi sivustolleen mahdollisuuden näyttää suodatuslista linkkeinä.

Nikkiä epäiltiin avunannosta sukupuolisiveellisyyttä loukkaavan kuvan levittämiseen. Esitutkinta ei kuitenkaan johtanut syytteisiin.

Reaktiot
--------

Electronic Frontier Finland (EFFI) on vaatinut keskusrikospoliisia (KRP) selittämään, miksi sivusto, joka sisälsi ainoastaan artikkeleita ja listan suodatetuista sivustoista, on päätynyt suodatuslistalle. EFFI:n hallituksen jäsen Leena Romppainen: *"Jos sivusto sisältäisi jotain laitonta, eikö oikea ratkaisu olisi poistaa se ja saattaa sen ylläpitäjät oikeuden eteen? Sivustohan sijaitsee suomalaisella palvelimella ja ylläpitäjän nimi kerrotaan näkyvästi heti etusivulla."* Suurin osa suodatetuista sivustoista sijaitsee joko Yhdysvalloissa tai EU-alueella. *"Paikalliset viranomaiset eivät ole näihin sivustoihin puuttuneet, joten joko sivustoilla ei oikeasti ole lapsipornoa tai sitten KRP ei ole vaivautunut asiasta kyseisten maiden viranomaisille ilmoittamaan. Kumpikin vaihtoehto on yhtä hälyttävä"* jatkaa Leena Romppainen. EFFI:n Tero Tilus toteaa: *"Koko kuvien sensurointihanke on vain silmänkääntötemppu, jolla pyritään lakaisemaan maton alle varsinainen ongelma eli lasten seksuaalinen hyväksikäyttö. Yksi kasvoton virkamies päättää, mitä nettisivuja suomalaisille ei saa näyttää, eikä päätöksistä voi valittaa. Nyt hän näköjään on päättänyt, ettei suodatusta saa kritisoida".*

Entinen kansanedustaja Jyrki Kasvi on myös ilmaissut huolensa Lapsiporno.info-sivuston sensurointia kohtaan huomauttamalla, että laki sallii ainoastaan ulkomailla sijaitsevien sivustojen suodatuksen. Hän muistuttaa myös, että liikenne- ja viestintäministeri Susanna Huovinen ajaessaan lakia korosti järjestelmän avoimuutta ja läpinäkyvyyttä.

Apulaisoikeusasiamies Jukka Linstedtille on myös kanneltu Lapsiporno.info-sivuston sensuroinnista.

Hallinto-oikeuden päätös
------------------------

Helsingin hallinto-oikeus ei olisi suostunut aluksi käsittelemään valitusta, mutta korkein hallinto-oikeus oli määrännyt ottamaan asian käsiteltäväksi.

Kolme vuotta sensuroinnin aloittamisen jälkeen 2. toukokuuta 2011 Helsingin hallinto-oikeus antoi asiasta päätöksen, jonka mukaan Nikin sivustoa ei voitu pitää listalla, koska laki koskee vain ulkomailla sijaitsevia sivustoja.

Sekä Nikki että KRP ovat ilmoittaneet harkitsevansa valittavansa asiasta korkeimpaan hallinto-oikeuteen. Nikki ei ollut tyytyväinen hallinto-oikeuden päätökseen jättää korvaamatta hänen oikeudenkäyntikulunsa. Lisäksi Nikki on kotisivullaan kritisoinut päätöstä siitä, että oikeus ei ottanut kantaa, onko Lapsiporno.info lain tarkoittama lapsipornosivusto.

Katso myös
----------

* Internet-sensuuri Suomessa
* Laki lapsipornografian levittämisen estotoimista
* Sensuuri

Lähteet
-------

1. 1 2  Internetsivuston sisällyttämistä lapsipornografian levittämisen estotoimista annetussa laissa tarkoitettuun luetteloon koskeva valitus (PDF)  2.5.2011. Helsinki:  Helsingin hallinto-oikeus. Viitattu 23.5.2011.
2. ↑  "Lapsipornolistat ovat tehottomia ja laittomia" *Digitoday*.  8.1.2008. Viitattu 13.2.2008. Finnish
3. ↑  Poliisi sensuroi lapsiporno.infon *Digitoday*.  13.2.2008. Viitattu 16.2.2008. Finnish
4. ↑  Poliisi sensuroi suomalaisen internetsivuston *YLE*.  13.2.2008. Viitattu 16.2.2008. Finnish
5. ↑  "Poliisin FAQ suodatuslistasta" *KRP*.  06.02.2008.  Arkistoitu 18.2.2008. Viitattu 16.2.2008. Finnish
6. ↑  Lehto, Tero: Nikki joutuu kuulusteluun rikoksesta epäiltynä *Tietokone*.  15.2.2008.  Arkistoitu 19.2.2008. Viitattu 17.2.2008.
7. ↑  Tero Lehto: Nikin sensuroidut sivut vapautettiin syytteistä *Tietokone*.  10.3.2009.  Arkistoitu 25.6.2009. Viitattu 14.6.2009.
8. ↑  Sensuuria vastustava nettisivu poliisin suodatuslistalle *Helsingin Sanomat*.  13.2.2008.  Arkistoitu 20.2.2008. Viitattu 16.2.2008. Finnish
9. ↑  Effi: Finnish police censors a critic of censorship *Electronic Frontier Finland*.  13.2.2008. Viitattu 16.2.2008.
10. ↑  Kasvi: miksi kotimainen sivu sensuroitiin? *Tietokone*.  13.2.2008.  Arkistoitu 14.2.2008. Viitattu 16.2.2008. Finnish
11. ↑  Tietokone, 20.2.2008, Ministeri Lindén torjuu sensuurikeskustelun (Arkistoitu – Internet Archive)
12. ↑  Karkimo, Aki: Nikki sai erävoiton Lapsiporno.info-kiistassa *Tietokone*.  2.9.2010.  Arkistoitu 5.9.2010. Viitattu 23.5.2011.
13. ↑  Tero Lehto: Nikki pysyy sensuurilistalla – valitus hylättiin *Tietokone*.  25.5.2009.  Arkistoitu 26.5.2012. Viitattu 14.6.2009.
14. ↑  Krp hävisi kolme vuotta kestäneen kiistan nettiaktivistia vastaan *HS.fi*.  23.5.2011.  Arkistoitu 26.5.2011. Viitattu 23.5.2011.
15. ↑  Oksanen, Ville: Hallinto-oikeus: Nikin sivu poistettava estolistalta *Tietokone Blogit: Lex Oksanen*.  20.5.2011.  Arkistoitu 23.5.2011. Viitattu 23.5.2011.
16. ↑  Nikki, Matti: 2011-05-20: Hallinto-oikeus: Nikin sivu poistettava estolistalta *Lapsiporno.info*.  20.5.2011. Viitattu 23.5.2011.

Aiheesta muualla
----------------

WikiuutisetWikiuutiset
Wikiuutisissa on aiheeseen liittyvä uutinen: 
***Suomalainen internetsivusto sensuroitiin lapsipornona*** 

* Lapsiporno.info
* Listan analyysi
* Suomalainen sensuuriuutinen leviää maailmalla (Digitoday)